  Наталья Тетерина Удмурт кун филармонилэн 80-тӥ концерт вакытэзлэн усьтонэз 20-тӥ куарусёнэ ортчоз. Со сярысь журналистъёслы филармонилэн кивалтӥсез Алексей Фомин вераз. Туж шулдыр, туж умой, туж паськыт, туж визьмо, туж йӧно но туж веськрес концерт вакытмы таяз арын. Ми усьтӥськом сое 20-тӥ куарусёнэ. Трос луоз концертъёсмы асьмелэн коллективъёсмылэн но ӧтьылэм артистъёслэн Алексей Фомин, Удмурт кун филармонилэн кивалтӥсезФилармонилэн выль концерт вакытэз 80 ар тырмон котырес лыдпусэн герӟаськемын. Мереткылзы таяз арын «Дарим подарки». Алексей Фоминлэн верамезъя, учкисьёсты кузьымъёс возьмало. Одӥгез соос пӧлысь — Ижкарын вордскем но али Майамиын ужась тодмо пианисткалэн, Ася Корепановалэн, концертэз, кудӥз филармонилэн бадӟым сцена вылаз 9-тӥ коньывуонэ ортчоз. Озьы ик, 80 ар тырмонэз 6 нунал ӵоже пусъёзы «80 лет только живая музыка» фестивальын. Со 1-тӥ–6-тӥ шуркынмонэ ортчоз. Учкисьёсты пӧртэм концертъёс витё: джаз, World Musik, романсъёс но мукет. Нош куатетӥ шуркынмонэ фестивалез Удмурт Кун филармонилэн сцена вылаз радъям бадӟым концерт йылпумъялоз. Со сяна, 9-тӥ шуркынмонэ «Ночь искусств» радъяськоз. Кылем арын ӵошатыса, туэ та ужрад паськытатэмын луоз. 21 часын «MARIMBA plus DUO» концерт кутскытозь, учкисьёс филармонилэсь пушсэ но артистъёслэсь репетицизэс адӟыны быгатозы. Нош мылкыд карисьёс, «Италмас» ансамбльлэн балет классаз билет басьтыса, асьсэдыс но эктӥсьёс интыын шӧдозы. Вузаськозы билетъёс "Италмас" ансамбльлэн балет классаз. Трико дӥсяса, ӧжытак пыдъёсмес но ӝутканы мед быгатомы шуыса, милемын валтӥсь балетмейстер ӧжытак ужалоз Алексей ФоминФилармонилэн кивалтӥсез верамъя, концертэ ветлӥсь калык егитомиз. Со улсын, выль «Молодёжный» абонемент но кылдӥз. Тулыс ярмаркаын со вузаськемезъя «Jazz» бере кыкетӥ интыын вал. «Шумпотыса вераны кулэ, егитъёс ветлыны кутскемын именно концертъёсы, уг кышкало ни соос академ кыллэсь, академ крезьгурлэсь. Соин ик та «Молодёжный» абонементмы, мон малпасько, улоз», — шуиз Удмурт кун филармонилэн кивалтӥсез. Тодэ вайытом, вуоно вирнуналэ Удмурт Кун филармонилэсь выль концерт вакытсэ Москваысь тенор Александр Захаров усьтоз. Та нуналэ ик 10-ысен 20 часозь филармония абонементъёс вузанъя ярмарка ортчытоз. Мылкыд карисьёс 20 процентлы дунтэмгес абонемент басьтыны быгатозы. Тегъёс: Лулчеберет Ижкар Удмуртия Филармония кырӟан  